Kꞌe̱ nga jye kòjñò,
ti̱jè‑ne na̱chrjein nga tàtsꞌen xomàna̱,
jñà xi̱ta̱ xi kotaꞌyàtꞌaà‑la̱ Jesús tíchjoàjto‑la̱ xotjoa̱‑la̱ niꞌya ñánda chixoña nga jñà tsakjón‑la̱ xi̱ta̱ judío.
Jesús jahasꞌen niꞌya,
tsasìjnajiìn osen‑la̱ xi̱ta̱‑la̱,
kisìhixatꞌaà,
kitsò‑la̱:
―¿A ta kꞌoa̱á ndaà‑ne?
Kàtasꞌe‑nó kjoa̱ꞌnchán.
Kꞌe̱ nga jye o̱kitsò‑la̱,
tsakó‑la̱ tsja ko̱ nindaà ni̱si̱n‑la̱.
Jñà xi̱ta̱ xi kotaꞌyàtꞌaà‑la̱ ꞌñó tsja kisꞌe‑la̱ kꞌe̱ nga kijtseè Jesús.
Jesús,
ìjngoò kꞌa kitsò‑la̱:
―Jñò,
kàtasꞌe‑nò kjoa̱ꞌnchán.
Koni sꞌín kisìkasén‑na Na̱ꞌèn‑na̱,
jñò,
kꞌoa̱á ti̱sꞌín siìkasén‑nò.
Kꞌe̱ nga jye o̱kitsò,
i̱kjoàn kiskìnomájno,
kitsò‑la̱:
―Chjoé jè Ini̱ma̱ Tsjeè‑la̱ Nainá.
Jñà xi̱ta̱ xi jñò si̱jchàatꞌaà‑là jé‑la̱,
jcha̱tꞌaà‑la̱,
jñá xi jñò mìkiì si̱jchàatꞌaà‑là jé‑la̱,
kꞌoa̱á sꞌín kítsa̱jna nga mìkiì jcha̱tꞌaà‑la̱.
Xi̱ta̱ xi kotaꞌyàtꞌaà‑la̱ Jesús xi tejò ma‑ne,
jngoò xi ꞌmì Tomás,
xi ti̱koa̱ Dídimo tsò‑la̱ [ꞌén xi tsòya‑ne:
Tiꞌño̱],
mìkiì ya̱ tíjna kꞌe̱ nga ijchò Jesús.
Jñà xi̱ta̱ xi iꞌnga xi ti̱koa̱ ya̱ kotaꞌyàtꞌaà‑la̱ Jesús,
kitsò‑la̱ Tomás:
―Kàꞌya‑náje̱n Na̱ꞌèn‑ná Jesús.
Tomás kitsò:
―Tsà mìkiì skoeè tsja ñánda kisinchaàsꞌen xó,
ko̱ tsà mìkiì skinìsꞌen na̱jmá ndsa̱a ñánda kitáxꞌa̱,
ko̱ tsà mìkiì skinìsꞌen ndsa̱a ya̱ ni̱si̱n‑la̱,
mìkiì ko̱kjeiín‑na.
Xi jye komà jiìn na̱chrjein,
jñà xi̱ta̱ xi kotaꞌyàtꞌaà‑la̱ Jesús ìjngoò kꞌa ya̱ títsa̱jna;
jyeé ya̱ tíjna‑ne Tomás;
ta̱nga jè xotjoa̱ niꞌya tíchjoàjto‑né.
Ijchò Jesús,
tsasíjnajiìn osen‑la̱,
kitsò‑la̱:
―Jñò,
kàtasꞌe‑nò kjoa̱ꞌnchán.
Jesús,
i̱kjoàn kitsò‑la̱ Tomás:
―Chi̱nìsꞌin na̱jnóndsei̱i i̱jndé,
chítsejèn‑la̱ ndsa̱a.
Nchrobákoi̱i ndsei̱i,
chi̱nìsꞌin ni̱si̱n‑na̱.
Kì kꞌoa̱á sꞌín mìkiì mokjeiín‑lè.
Kàtakjeiín‑lè.
Kꞌe̱é kiìchja̱ Tomás,
kitsò:
―¡Ji̱ xi Na̱ꞌèn xan‑lè ko̱ xi Nainá xan‑lè!
Jesús kitsò‑la̱:
―Ngaji̱ Tomás,
koií kjoa̱‑la̱ mokjeiín‑lè nga kàꞌya‑ná.
¡Mé tà ndaà‑la̱ jñà xi̱ta̱ xi mokjeiín‑la̱ na̱sꞌín mìkiì beèxkon‑na!
Ta̱xki̱ kjìn jchán kjo̱xkón kisꞌiìn ìsa̱ Jesús nga nguixko̱n xi̱ta̱ xi kotaꞌyàtꞌaà‑la̱ xi mìkiì tjítꞌaà xo̱jo̱n jè.
Tà jñà ꞌén koi kꞌoa̱sꞌín kitjei mé‑ne nga ko̱kjeiín‑nò nga Jesús,
jè xi Cristo,
[jè xi xó kinìkasén‑ne] xi Kiꞌndí‑la̱ Nainá.
Ko̱ mé‑ne kꞌe̱ nga ko̱kjeiín‑nò sꞌe̱é‑nò kjoa̱binachon xi i̱tꞌaà tsꞌe̱.